
Álomképek 
Műleírás
A művészet illetve egy műalkotás mindenki számára mást jelent, más jelentőséggel bír. Ez ugyanúgy megnyilvánul egy műalkotás elkészítése közben is. Mindenki mást akar kifejezni, más mozgatja meg, mást tart fontosnak. Az elmúlt időszakban sokat gondolkoztam azon, hogy amikor egy kép elkészítése előtt vagyok, mit is szeretnék igazán kifejezni, mik azok az érzések gondolatok, amiket ilyen formában szeretnék közölni. Az elmúlt években készült munkáim közül sokra úgy gondolok, hogy nem igazán kapcsolódnak hozzám és sokat gondolkodtam, hogy tudnék ezen változtatni. 
A főiskolai éveim elején kezdtem el ismét a festészettel, azon belül pedig az akvarell technikával behatóbban foglalkozni. Ez a technika segített abban, hogy újra megtaláljam a lehetőséget abban, hogy alkotás közben úgy érezzem, hogy amit csinálok, az valóban egyfajta önkifejezésemmé válik.
Már régóta foglalkoztatnak az olyan témák, amik elrugaszkodnak a valóságtól. Gondolok akár egy vízióra vagy egy elképzelt világra, amelyeket sokszor láthatunk filmekben, illetve olvashatunk különböző íróktól. Úgy vélem, hogy ezeknek a kitalált történeteknek sokszor forrásai a készítők álmai.
Az álmok felhasználása az alkotás folyamatában nem újsütetű dolog, már a 19. században a romantika nagy költői előszeretettel használták fel álmaikat művészetükben. A képzőművészetben sok alkotó, szintén ebben az időszakban, kezdte el az álmainak képként való megjelenítését. A szimbolizmus, szürrealizmus és expresszívizmus művészei gyakran fordultak álmaikhoz, hogy ihletet merítsenek egy-egy új alkotásukhoz.
De korunkban is sok művész használja fel álmait inspirációként egy-egy alkotáshoz. 
Dr. Deirdre Barrett, The Committe of Sleep című művében is említést tesz erről, hogy nem csak művészeket, de tudósok is felhasználhatják álmaikat problémák megoldására.
A beadott pályamunkám is egy álomhoz kapcsolható. A nyári szünetben egy héten keresztül különösen bonyolult és képekben gazdag álmaim voltak. Annyira érdekesnek és izgalmasnak tartottam őket, hogy a legtöbbről még leírást is készítettem miután felébredtem.
 Ennek az álomsorozatnak egy kiemelkedő darabja az, amelyet pályamunkámként képként is megjelenítettem. Azért ezt az álmot választottam, mert számomra ez volt a legmegdöbbentőbb és vizuálisan is ezt találtam a legalkalmasabbnak arra, hogy tovább foglalkozzak vele és alkotást készítsek belőle. 
Az álmomban az otthoni vasútállomásra érkeztem és egy öregasszonyt vártam, akit haza kellett vinnem. Ott is állt a peronon, de először háttal nekem, nagykendővel a fején.
Aztán mikor közelebb mentem: láttam, hogy az asszony arca egy bomló disznó fej, ami körül legyek keringenek.
 Elmondta nekem, hogy még várnom kell egy kicsit rá, mert egy vonatot vár. Megérkezett a vonat és megkérdezte tőlem, látom-e azt az öregembert, aki most száll le és a peronon sétál. Igennel válaszoltam, erre azt felelte, hogy őt kell megölnie és utána elvihetem. Kérleltem, hogy ne tegye, de mind hiába, az öregember egyszer csak összerogyott és meghalt. Utána a következő jelenet az volt, hogy már a kocsiban ülök és viszem magammal a disznófejű asszonyt.
Akkor döbbentem rá, és ahogy ott ült, akkor tudatosult bennem, hogy ő maga a halál. Ekkor ért véget az álom.
Sokat gondolkoztam, hogy vajon mi lehetett az előzménye ennek az álomnak, lehetséges, hogy az a tény, hogy a házunk egy temető mellett helyezkedik el és pont azon a héten több temetés is volt, adta tudat alatt ezt a furcsa álmot. Mindenesetre olyan hatással volt rám, hogy még napok múlva is tisztán éltek bennem a képek, amiket akkor láttam.

Úgy döntöttem: ideális lesz a következő munkám alapjaként. Az első feladatom az volt, hogy fényképeket készítsek a vasútállomásunkról, ahol az álom játszódott, megpróbáltam azokat a nézőpontokat megkeresni és felhasználni, amiket álmomban is láttam.
A pályamunkát megelőző években is gyakran használtam a vegyes technika lehetőségét egy-egy alkotás elkészítésénél, mivel véleményem szerint a technikák keverésével rengeteg új lehetőség nyílik meg a gondolat kibontására.
 A pályamunka elkészítésénél az egyik technikai lehetőségként kézenfekvőnek tartottam az akvarell használatát, mivel tökéletes arra, hogy az álomszerű képet visszaadja az elmosási lehetőségekkel, illetve a halványabb színek és azok összemosásai a vízió képét is erősítik. Az álomban a lilás, kékes illetve enyhe rózsaszínes színek domináltak, ezeket a színeket, illetve különböző keverékeiket használtam fel a képek elkészítése során.
Mivel az álombeli figura maga egyfajta szellemlényként jelent meg előttem, úgy éreztem, a legjobb megoldás annak képi megjelenítésére, ha egyszerű rajzként a festményre kerül és a festmény háttere meglátszik a vonalak között. Azért választottam a szita technikát, mivel ez a módszer tökéletes arra, hogy a festményre egy pontos képet illesszek.
 Magát a lényt számítógépen rajzoltam meg digitális rajztábla segítségével és az állomáson készült fotókhoz terveztem meg. Miután elkészültek a tervek, megfestettem a háttereket és elkészítettem a szitafilmeket. 
Mindenképpen képsorozatként akartam visszaadni az álmot, mivel több részlete is fontos volt számomra. Megpróbáltam a számomra legfontosabb jeleneteket kiválasztani, mint például az első jelenet, ahogy távozik a vonat és ott áll a lény és még annyira nem kivehető az arca, aztán ahogy felém jön és végül egy közeli kép a fejről, ahogy beszél hozzám. Azért választottam ezeket a jeleneteket, amelyeken csak az alak jelenik meg és maga a történet részletei nem bontakoznak ki, mert a képekkel elsősorban azt az”élményt” szerettem volna visszaadni, ahogy találkoztam a figurával és beszélt hozzám. Ezért is ábrázoltam úgy a nézőpontokat, mintha az álombeli énem látná a jeleneteket.

A történet ellenére magát az álmot nem nevezném rémálomnak, mivel közben még félelmet se éreztem, inkább csak a szomorúságot az ember halála miatt és a végén a tudat, hogy maga a halál ül mellettem, sem riasztott meg. Ezért a képek elkészítése közben sem egy rémálom, inkább egy érdekes és kissé különös álomkép megjelenítése volt a célom. 
Úgy érzem, ezekkel a művekkel sikerült visszaadnom ennek a szürreális álomnak fő hangulatát. Természetesen ugyanúgy nem lehetett tökéletesen visszaadni azt az érzést, ami álmomban megjelent, mint ahogy a művészet is máshogy hat az emberekre és mindenki másként éli meg azt. Mégis mikor megpróbálom visszaidézni az álmot, ezek a jelenetek, színek jönnek fel bennem először. Úgy vélem, ezzel a pályamunkával sikerült ezt az álomhatást érzékeltetnem és, hogy sikerült egy olyan munkát elkészítenem, ami valóban kapcsolódik hozzám.

